
Dunántúli talajminták radon exhalációjának vizsgálata

Kulcsszavak: radon; exhaláció; rádium; emanáció; Alphaguard
Az embert érő természetes háttérsugárzás több mint felét a radon és rövid felezési idejű bomlástermékei okozzák. A 86-os rendszámú radon radioaktív nemesgáz, a Földön mindhárom természetes háttérsugárzást okozó radioaktív anyaelem bomlási sorában megtalálhatóak különböző izotópjai. A radon közvetlen anyaeleme a rádium, amiből keletkezik a három jellemző izotóp, az U-238 bomlási sorában lévő radon (Rn-222), a Th-232 bomlási sorában található toron (Rn-220) és az U-235 bomlási sorában lévő aktinion (Rn-219).
A három izotóp közül a leghosszabb, 3,8 nap felezési idejű radon-222 sugárterhelése a legjelentősebb, mert képes a talaj és a kőzetek szilárd fázisából a felszín közelébe, akár a légkörbe is diffundálni.
A légkörbe kiáramlás után a zárt térben (pld. a lakóházakban) könnyen képes az izotóp felhalmozódni, nagy koncentrációban belélegezve súlyos egészségkárosító hatása is lehet. A légkörbe kiáramlás mértéke jól vizsgálható az exhaláció meghatározásával, mely a légtérbe egységnyi felületen, egységnyi idő alatt kiáramló radon aktivitása.
Munkám során 150 db Észak- és Közép-Dunántúlról származó talajminta exhaláció mérését végeztem el akkumulációs módszer alkalmazásával. A radon aktivitáskoncentrációját Alphaguard monitorral határoztam meg.
A kapott eredményeket elemeztem területi elhelyezkedés, a terület jellemző talajtípusa, illetve a rádium-226 izotóp aktivitáskoncentrációja alapján is. A rádium-226 aktivitáskoncentrációja alapján meghatároztam az emanációs tényezőt is, mely a radon pórusterébe kijutott és a radon szemcsében keletkezett atomok számának hányadosa.



